Kristallipuolue

Kristallipuolue (lyhenne Kristall., ) on suomalainen puolue, joka nousi puoluerekisteriin vuonna 2021.

Puolueen pääteemoihin kuuluvat henkiset arvot, täydentävien hoitomuotojen kannattaminen, kansallisen päätäntävallan palauttaminen Suomeen, EU- ja NATO-vastaisuus, vahvat yksilönvapaudet, omavarainen ruuantuotanto, puolue- ja talousjärjestelmän uudistaminen sekä luonnon kunnioittaminen. Puolue ei sijoita itseään perinteiselle oikeisto–vasemmisto-akselille.

Kristallipuolue asetti vaaliehdokkaita itsenäisesti ensi kertaa vuoden 2021 kuntavaaleissa. Puolueen puheenjohtaja on Sanna Seesvalo.

 Historia 
VaalituloksetEduskuntavaalit Vuosi Edustajat Äänet 2023 0 4 894 0,16 %Kuntavaalit Vuosi Edustajat Äänet 2021 0 6 311 0,26 % 202502900,0 %Aluevaalit Vuosi Edustajat Äänet 2022 0 2 463 0,13 % 202505340,0 %

Kristallipuolue perustettiin vuonna 2014 rekisteröitynä yhdistyksenä. Yhdistysrekisteriin puolue merkittiin 7. huhtikuuta 2014.

Alkuvuosinaan yhdistys pyrki kahdesti keräämään puoluerekisteriin vaaditut 5 000 paperista kannattajakorttia mutta epäonnistui molemmilla kerroilla.

Ennen puolueeksi rekisteröitymistään kristallipuolue asetti eduskuntavaaliehdokkaita itsenäisyyspuolueen listoille vuosina 2015 ja 2019. Vuoden 2017 kuntavaaleissa yhdistyksen jäseniä oli ehdokkaina IPU:n lisäksi myös sitoutumattomien valitsijayhdistysten listoilla. Yhdistys ei saanut edustajiaan läpi yksissäkään edellä mainituista vaaleista.

Sähköisten kannattajailmoitusten tultua mahdolliseksi alkuvuodesta 2021 Kristallipuolue sai kerättyä vaadittavat 5 000 kannatusilmoitusta 22. maaliskuuta 2021.

Kun kuntavaalit siirrettiin THL:n tartuntamääräennusteen vuoksi kaksi kuukautta eteenpäin kesäkuuhun 2021, Kristallipuolue ehti asettamaan kuntavaaleihin 99 ehdokasta. Puolue sai kuntavaaleissa 6 311 ääntä, mikä oli suurin äänimäärä eduskunnan ulkopuolisista puoleista. Tämä äänimäärä ei kuitenkaan riittänyt yhdenkään ehdokkaan läpimenoon.

Kristallipuolueen ehdokkaat ovat rikkoneet koronapandemian hillitsemiseksi asetettuja kokoontumisrajoituksia, vastustaneet maskipakkoa aktiivisesti ja olleet näkyvästi esillä koronarajoitusten vastaisissa mielenosoituksissa ja kritisoineet mediassa hoitoalan rokotevelvoitetta ja perusoikeuksien polkemista.

Toukokuussa 2021 puolue tiedotti Taru Vuorelan luopuneen puheenjohtajan tehtävästä. Janakkalan puoluekokouksessa puheenjohtajaksi valittiin Janne Laakso, joka kuitenkin henkilökohtaisiin syihin vedoten luopui tehtävästä. Varapuheenjohtaja Juho Lyytikäinen ei ilmoittautunut ehdolle puheenjohtajaksi, mutta vastasi väliaikaisesti puheenjohtajan tehtävistä.

Toukokuussa 2021 Kristallipuolueen kuntavaaliehdokas Maria Nordin kritisoi Kivinokan kesäteatterin Uppo-Nalle-näytelmän kuvausta, josta sai käsityksen, että rokotteen ottamalla Uppo-Nalle sai pitää ystävänsä ja välttyi tulemasta poliisin pidättämäksi. Tämä aiheutti mediakohun, jossa Kristallipuoluetta syytettiin väkivaltaan yllyttämisestä teatterilaisia kohtaan.

Ensimmäisissä sote-aluevaaleissa tammikuussa 2022 Kristallipuolue asetti ehdolle 28 ehdokasta. Kristallipuolue solmi Valta kuuluu kansalle- ja Suomen Kansa Ensin -puolueiden kanssa vaaliliiton kolmella hyvinvointialueella: Keski-Suomessa, Kanta-Hämeessä ja Pirkanmaalla. Vaaliliittoja solmineilta alueilta pääsi läpi kolme VKK:n ehdokasta ja Kristallipuolueen ehdokas Olivia del Olmo valittiin varavaltuutetuksi Keski-Suomen alueelta. Kristallipuolue on ainoa puolue, joka kampanjoi ”täydentäviä hoitomuotoja” eli uskomushoitoja mukaan kansalliseen terveydenhuoltoon.

 Politiikka 
Kristallipuolue esittelee itsensä puoluerekisteri.fi-palvelussa näin: ”Kristallipuolueessa halutaan tehdä poliitiikkaa puhtain sydämin ja avoimin mielin. Puolueen näkemyksenä on korkeampi tietoisuus, joka pitää ihmistä ainutkertaisena ja tietoisena yksilönä sekä osana universaalia kokonaisuutta. Kristallipuolueessa edistetään ihmisen vapaan tahdon ja itsemääräämisoikeuden toteutumista. Kaikkia tulee kunnioittaa ehdottomasti, yksinkertaisesti jokaisen ihmisarvoon perustuen. Jokainen on yhdenvertainen. Rakkaus on aseemme, totuus on miekkamme, hyvyys kilpemme.” Sen perusarvoiksi ilmoitetaan ilo, totuus ja rakkaus. Puolue vastustaa EU-jäsenyyttä, epäilee koronaviruksen olemassaoloa, ajaa täydentäviä hoitomuotoja terveydenhuoltoon, vastustaa rokotteita ja ajaa puoluemallin poistamista. Kristallipuolueen arvot on tiivistetty kymmeneen teesiin, jotka käsittelevät mm. yhteistä hyvää, perustuloa ja perustuslakituomioistuimen perustamista.

 Lähteet 

 Aiheesta muualla 
 Kristallipuolueen verkkosivusto

Luokka:Suomen rekisteröidyt puolueet
Luokka:Suomen EU-kriittiset puolueet